ಉಡುಪಿ ಜಿಲ್ಲೆಯಲ್ಲಿ ಮರಳು ದರ ಏರಿಕೆ ಉಡುಪಿ: ಸರ್ಕಾರ ಪ್ರತಿ ಮೆಟ್ರಿಕ್ ಟನ್ ಮರಳಿಗೆ ರಾಜಧನವನ್ನು 80ಕ್ಕೆ ಹೆಚ್ಚಿಸಿದ್ದು, ರಾಜಧನದೊಂದಿಗೆ ಇತರೆ ಶುಲ್ಕಗಳನ್ನು ಪರವಾನಿಗೆದಾರರು ಹೆಚ್ಚುವರಿಯಾಗಿ ಸರ್ಕಾರಕ್ಕೆ ಪಾವತಿಸಬೇಕಾಗಿರುವುದರಿಂದ ಮರಳು ದರವನ್ನು ಹೆಚ್ಚಿಸಲಾಗಿದೆ ಎಂದು ಜಿಲ್ಲಾಧಿಕಾರಿ ಜಿ.ಜಗದೀಶ್ ತಿಳಿಸಿದ್ದಾರೆ. ಕರಾವಳಿ ನಿಯಂತ್ರಣ ವಲಯದಲ್ಲಿ ಮರಳು ದಿಬ್ಬ ತೆರವು ಸಂಬಂಧ ರಚಿಸಲಾಗಿರುವ ಜಿಲ್ಲಾಮಟ್ಟದ 7 ಸದಸ್ಯರ ಸಮಿತಿ ಸಭೆಯಲ್ಲಿ ಮರಳು ಬೆಲೆ ಏರಿಕೆ ನಿರ್ಧಾರ ಮಾಡಲಾಗಿದೆ ಎಂದು ಶನಿವಾರ ತಿಳಿಸಿದ್ದಾರೆ. ಕರಾವಳಿ ನಿಯಂತ್ರಣ ವಲಯ ಪ್ರದೇಶದಲ್ಲಿನ ಸ್ವರ್ಣಾ, ಸೀತಾ ಮತ್ತು ಪಾಪನಾಶಿನಿ ನದಿ ವ್ಯಾಪ್ತಿಗಳಲ್ಲಿ ಮರಳು ದಿಬ್ಬಗಳಲ್ಲಿ ತೆರವುಗೊಳಿಸಿದ ಮರಳಿನ ದರ ಪ್ರತಿ ಟನ್ಗೆ 550 ರಿಂದ 600ಕ್ಕೆ ಹೆಚ್ಚಿಸಲಾಗಿದೆ. ಅಂದರೆ 10 ಮೆಟ್ರಿಕ್ ಟನ್ ಮರಳಿಗೆ 6,000 ದರ ನಿಗದಿಯಾಗಿದೆ. ಲೋಡಿಂಗ್ ವೆಚ್ಚ 8 ರಿಂದ 10 ಮೆ.ಟನ್ ವಾಹನಕ್ಕೆ 700, 4 ರಿಂದ 8 ಮೆ.ಟನ್ ವಾಹನಕ್ಕೆ 500, 1 ರಿಂದ 4 ಮೆಟ್ರಿಕ್ ಟನ್ 300 ಪಾವತಿಸಬೇಕು. ಜಿಲ್ಲಾ ವ್ಯಾಪ್ತಿಯಲ್ಲಿ ಮರಳು ಸಾಗಾಟ ದರ: ದೊಡ್ಡ ಲಾರಿಗೆ 20 ಕಿ.ಮೀ.ವರೆಗೆ ಮರಳು ಸಾಗಾಣೆ ದರ 3,000 8 ರಿಂದ 10ಮೆ.ಟನ್ ನಂತರದ ಪ್ರತಿ ಕಿ.ಮೀಗೆ 50 ದರ ನಿಗದಿಯಾಗಿದೆ. ಮಧ್ಯಮ ಗಾತ್ರದ ವಾಹನ: 20 ಕಿ.ಮೀ.ವರೆಗೆ 4 ರಿಂದ 8 ಮೆ.ಟನ್ 2000, ನಂತರ ಪ್ರತಿ ಕಿ.ಮೀಗೆ 40 ದರ ಇದೆ. ಸಣ್ಣ ವಾಹನಗಳಿಗೆ: 20 ಕಿ.ಮೀ.ವರೆಗೆ ಸಾಗಾಣೆ ದರ 1 ರಿಂದ 4 ಮೆ.ಟನ್ 1,500, ನಂತರದ ಪ್ರತಿ ಕಿ.ಮೀ.ಗೆ 35 ಬೆಲೆ ನಿಗದಿಯಾಗಿದೆ. ನಿಗದಿಗಿಂತ ಹೆಚ್ಚಿನ ದರ ಸಂಗ್ರಹಿಸಿದರೆ ಸಾರ್ವಜನಿಕರು ಗಣಿ ಮತ್ತು ಭೂವಿಜ್ಞಾನ ಇಲಾಖೆ ಅಧಿಕಾರಿಗೆ ದೂರು ನೀಡಬಹುದು. ದೂರವಾಣಿ: 08202572333, ಜಿಲ್ಲಾ ನಿಯಂತ್ರಣಾ ಕೊಠಡಿ: 08202574802 1077 ಟೋಲ್ ಫ್ರೀ ಸಂಪರ್ಕಿಸಬಹುದು. ಅಧಿಕಾರಿಗಳ ಮೊಬೈಲ್: ಆರ್. ಪದ್ಮಶ್ರೀ: 9980951087, ಗೌತಮ್ ಶಾಸ್ತ್ರೀ: 6361286320, ಸಂಧ್ಯಾಕುಮಾರಿ: 9901370559 ಹಾಜಿರಾ ಸಜಿನಿ: 9663836959 ಅವರನ್ನು ಸಂಪರ್ಕಿಸಬಹುದು ಎಂದು ಜಿಲ್ಲಾಧಿಕಾರಿ ತಿಳಿಸಿದ್ದಾರೆ.